
НАРОДНА СКУПШТИНА РЕПУБЛИКЕ СРБИЈЕ
                                         

БЕОГРАД
                                     Трг Николе Пашића 13



На основу члана 18. став 2. Закона о Заштитнику грађана[footnoteRef:1], поводом притужби већег броја грађана Републике Србије, сматрајући да до повреде права грађана долази због недостатака у важећим правним прописима, Заштитник грађана подноси [1:  „Сл. гласник РС“, бр. 79/05 и 54/07] 



И Н И Ц И Ј А Т И В У

ЗА ДОПУНУ ЗАКОНА О ПРАВИМА БОРАЦА, ВОЈНИХ ИНВАЛИДА, ЦИВИЛНИХ ИНВАЛИДА РАТА И ЧЛАНОВА ЊИХОВИХ ПОРОДИЦА
                                                                                                                                                                                                                                                                                                                                                                                                                                                                                                                                                                                                                           

[bookmark: str_16]У Закону о правима бораца, војних инвалида, цивилних инвалида рата и чланова њихових породица[footnoteRef:2] у оквиру Главе III Права и услови за остваривање права, Одељак 3. Посебни услови за остваривање права, 10) Инвалидски додатак, у наслову: „в) Инвалидски додатак ратног војног инвалида који је навршио 65 година живота“, после речи: „Инвалидски додатак ратног војног инвалида“ додају се речи: „корисника пензије и ратног војног инвалида“.   [2:  „Сл. гласник РС“, број 18/20] 

У члану 72. став 2. истог закона, после речи: „Инвалидски додатак из става 1. овог члана за ратног војног инвалида који је остварио пензију,“ додају се речи: „као и за ратног војног инвалида који је остварио пензију, а има мање од 65 година живота,“.




Р а з л о з и


Уставом Републике Србије[footnoteRef:3] се јемче, и као таква, непосредно примењују људска и мањинска права зајемчена општеприхваћеним правилима међународног права, потврђеним међународним уговорима и законима. Законом се може прописати начин остваривања ових права само ако је то Уставом изричито предвиђено или ако је то неопходно за остварење појединог права због његове природе, при чему закон ни у ком случају не сме да утиче на суштину зајемченог права (члан 18.). Спровођење ових права услов је за остварење уставног начела владавине права и социјалне правде. [3:  „Сл. гласник РС“, број 98/06] 

[bookmark: clan_20][bookmark: str_24][bookmark: clan_21]Чланом 20. Устава утврђено је да људска и мањинска права зајемчена Уставом могу законом бити ограничена ако ограничење допушта Устав, у сврхе ради којих га Устав допушта, у обиму неопходном да се уставна сврха ограничења задовољи у демократском друштву и без задирања у суштину зајемченог права. Достигнути ниво људских и мањинских права не може се смањивати. Такође, према члану 21. пред Уставом и законом сви су једнаки. Свако има право на једнаку законску заштиту, без дискриминације.
Законом о правима бораца, војних инвалида, цивилних инвалида рата и чланова њихових породица уређују се права и услови за остваривање права бораца, војних инвалида, цивилних инвалида рата, чланова породица палих и умрлих бораца и умрлих војних инвалида и лица које је погинуло или умрло у Војсци Србије у миру, чланова породица умрлих цивилних инвалида рата и цивилних жртава рата (члан 1.).
Инвалидски додатак је једно од права које се може остварити по одредбама овог закона (члан 32. став 1. тачка 10). Одредбама чланова 66. до 73. прописани су услови под којима право на инвалидски додатак могу остварити три категорије ратних војних инвалида: 
а) Инвалидски додатак ратног војног инвалида у радном односу 
б) Инвалидски додатак незапосленог ратног војног инвалида 
в) Инвалидски додатак ратног војног инвалида који је навршио 65 година живота.
Члановима 72. и 73. поменутог закона обухваћени су ратни војни инвалиди који су навршили 65 година живота, и то они који су остварили право на пензију и они који нису остварили право на пензију.

Тако је чланом 72. прописано следеће:
[bookmark: clan_72]„Ратни војни инвалид од I до IV групе који је навршио 65 година живота има право на инвалидски додатак ратног војног инвалида који је навршио 65 година живота. 
Инвалидски додатак из става 1. овог члана за ратног војног инвалида који је остварио пензију, одређује се у месечном износу разлике између основице и остварене пензије у месецу за који се признаје право. 
Инвалидски додатак из става 1. овог члана за ратног војног инвалида који није остварио право на пензију, одређује се у месечном износу 100% од основице.” 
Међутим, постоје ратни војни инвалиди који су остварили право на пензију пре навршене 65. године живота, који се не могу сврстати ни у једну од ове три категорије. Будући да њих Закон не препознаје, ускраћено им је право на инвалидски додатак, без било каквог оправданог разлога за такво законско регулисање. 

Сходно наведеном, а поступајући по притужбама грађана који су указали на наведени пропуст, Заштитник грађана је утврдио да због недостатака у прописима долази до повреде права одређене групе грађана. Наиме, одредбама чланова 66-73. Закона о правима бораца, војних инвалида, цивилних инвалида рата и чланова њихових породица нису обухваћени ратни војни инвалиди који су остварили право на пензију, а нису навршили 65 година живота, због чега не могу да остваре право на инвалидски додатак.
Предложеном изменом Закона ова група осигураника би се изједначила са осталим категоријама ратних војних инвалида и тиме би се постигло да законске одредбе на исти начин омогуће остваривање права свим категоријама лица на које се односе. Тиме би се правно стање ускладило са фактичким.

* * *
[bookmark: _GoBack]
Остваривање Уставом Републике Србије гарантованих права је услов за спровођење уставног начела владавине права и социјалне правде. Због тога је држава дужна да предузме све правне и фактичке мере да свим грађанима у Републици Србији омогући да та право делотворно и остварују.

Заштитник грађана још једном истиче да је оправдано и потребно да Народна скупштина предузме мере како би се у пракси онемогућило да ратни војни инвалиди који су остварили право на пензију, а нису навршили 65 година живота, без своје кривице, буду лишени права која им Устав гарантује. 

Стога вас молимо да размотрите иницијативу Заштитника грађана за допуну Закона о правима бораца, војних инвалида, цивилних инвалида рата и чланова њихових породица и утврдите да постоји потреба за наведеном допуном прописа, како би се обезбедила једнакост у остваривању права свих ратних војних инвалида, што би уједно допринело и њиховој већој економској сигурности и побољшању егзистенције.

